Man weer in hof ná werker in ‘jagongeluk’ sterfArgieffoto. Die man wat na bewering ŉ plaaswerker doodgeskiet het omdat hy hom in die donker vir ŉ bosvark aangesien het, sal weer vandag in die Modimolle-landdroshof in Limpopo op aanklag van moord verskyn. Stefan Hepburn (39) het Maandag vir die eerste keer in die hof verskyn nadat hy Sondagaand by sy huis in Pretoria in hegtenis geneem is. Hy was sedertdien in polisieaanhouding, maar sal na verwagting vandag om borgtog aansoek doen. Maroela Media het vroeër berig Hepburn en ŉ vrou het omstreeks 20:30 Saterdag op ŉ plaas in die Tuinplaas-distrik buite Modimolle bosvarke gejag, toe die voorval gebeur het. Volgens Mojapelo beweer Hepburn hy het iets hoor beweeg en in die rigting van die geluid geskiet. Nadat hy en die vrou nader gestap het, het hulle glo besef iemand is raakgeskiet. Die man is later as Jan Railo (23) geïdentifiseer, ŉ werker op een van die buurplase. Dit is nog nie duidelik hoekom hy op die plaas was waar hy geskiet is nie. Hepburn het die skietery by die polisie aangemeld en ŉ saak van strafbare manslag is aanhangig gemaak. Die saak is egter, glo nadat die polisie die toneel besoek het, na ŉ saak van moord verander en Hepburn is in hegtenis geneem. Lees alle vorige berigte oor Stefan Hepburn op Maroela Media.